Akanman mu no, amanneɛ baako a wɔntoto no ase koraa ne sɛ wɔbɛgyegye nsɛm a wɔn ahemfo de to dwa no ho. Amanhene rekasa a, wɔn akyeame taa de nsɛm bi te sɛ ‘weɛ’ gyegye nsɛm a wɔka no ho.
Deɛ asɛmfua ‘weɛ’ a wɔka no kyerɛ ne sɛ, “Ɛyɛ nokorɛ” anaasɛ “Ɛyɛ nokwasɛm turodoo.” Ɛtɔ da nso a, ɛtumi kyerɛ sɛ ‘ɛnyɛ hɔ.’  Deɛ nti a wɔka nsɛm yinom de wie ɔhene biara asɛm ne sɛ, Akanfoɔ gye di sɛ ɔhene nni atorɔ anaa ɔntwa nkontompo. Yei nti, asɛm a ɔhene bɛka biara yɛ nokorɛ turodoo.
Ɛwom, Akanfoɔ ahemfo nyɛ abɔfoɔ, nanso ɛsiane wɔn amammerɛ ne suban a wɔde adua wɔn mu nti, ɛyɛ den pa ara sɛ ɔhene bi bɛtwa nkontompo akyerɛ ne mpanimfoɔ anaasɛ ne manfoɔ.
Ansa na ɔhene biara bɛtumi abɛdi adeɛ no, ɔdi kan suae kyerɛ nananom abosom, nsamanfoɔ ne  ne manfoɔ nyinaa de kyerɛ sɛ, ɔremfa nkontompo anaa nnaadaasɛm biara nni ne manfoɔ anim. Ɛsiane saa paemuka yi nti, sɛ ɔhene bi anni ne nsɛm so na ɔyɛ biribiara a ɛtia nananom abosom anaa nsamanfoɔ no a, na ɔremfa ne ho nni koraa.
Saa gyidie ne nteteɛ pa yi nti na sɛ ɔhene ka asɛm biara a, wɔgye no so ‘weɛ’ no.
Nanso, sɛ yɛfa Ɔhempɔn te sɛ Asantehene a, berɛ biara a ɔbɛkasa wɔ adwabɔ ase no, sɛ ɛyɛ ne kuro mu anaa aman afoforɔ so no, n’akyeame gye no so sɛ, “Zion“. Saa asɛmfua yi da nso firi ‘weɛ’ a wɔka kyerɛ amanhene no ho.
Asɛmfua “Zion” no firi tete Asɛmfua Zion a ɛyɛ bepɔ bi din wɔ Twerɛ Kronkron mu no. Baaboro mu no, wɔtaa de saa din yi gyina hɔ de kyerɛ Onyankopɔn Tumidie anaa ne Kɛseyɛ. Ɛho nhwɛsoɔ ne asɛm a ɛwɔ Dwom 132:13 no. Ɛhɔ ka sɛ, “Zion na Yehowa ayie; Ɔpɛ sɛ ɔde yɛ ne tenabea.” Twerɛnsɛm ahoroɔ pii wɔ hɔ a ɛkyerɛ sɛdeɛ Zion kyerɛ Onyankopɔn kɛseyɛ.
Deɛ yei kyerɛ ne sɛ, berɛ biara a Ɔhempɔn te sɛ Asantehene bɛkasa no, n’Akyeame gye no so ‘Zion‘ de kyerɛ sɛ, ne tumidie nni ano, anaasɛ n’ahennie firi Ɔsorosoroni no nkyɛn. Ɛkyerɛ sɛ, obiara nni asase yi so a, ɔsene no tumidie ne kɛseyɛ mu.
Akanfoɔ amammerɛ yɛ fɛ, Akanfoɔ nim ahennie. Tete wɔ bi ka, tete wɔ bi kyerɛ.
